እሴት ግንባታ ላይ አተኩሮ መሥራት እንደሚገባ ተመላከተ፡፡
ባሕር ዳር፡ መስከረም 18/213ዓ.ም (አብመድ) የሲቪክ ማኅበራት ፊታቸውን ወደ እሴት ግንባታ ሊያዞሩ እንደሚገባ አንድ ሀገር በቀል ግብረ ሰናይ ድርጅት አሳሰበ፡፡ ሽማግሌዎችን እና የሃይማኖት አባቶችን፣ ወንድም ወንድሙን፣ ታናሽ ታላቁን፣ ወገን ወገኑን ማክበር፣ መተሳሰብ፣ ሰብዓዊነት እና እርስ በርስ መደጋገፍ የመሳሰሉት ኢትዮጵያውያን የሚታወቁባቸው ወርቃማ እሴቶች ናቸው፡፡ እንደየሀገራቱ የሚለያይ ቢሆንም ሕጎች ሲወጡ በማኅበረሰባዊ እሴቶች፣ ባህሎች እና ወጎች ላይ በመመርኮዝ ነው፡፡ የኢትዮጵያውያን እሴቶችም በዚሁ ሂደት ውስጥ አልፈዋል፡፡የማኅበረሰቡን ቀጣይነት የሚያረጋግጡ፤ በሕግ ሳይጻፉ ለዘመናት በኢትዮጵያውያን የዕለት ከዕለት ሕይወት ውስጥ አብረው የነበሩ እሴቶች ትውልዱ ዛሬ ለደረሰበት ደረጃ የነበራቸው ሚና እንደቀላል የሚታይ አይደለም፡፡ ከቅርብ ጊዜያት ወዲህ የሀገር ሽማግሌዎች እና የሃይማኖት አባቶች ተገቢው ክብር እንደተነፈጋቸው በተለያዩ አጋጣሚዎች ይስተዋላል፡፡ መገዳደል፣ ዝርፊያ እና ሌሎች ወንጀሎችም በስፋት መከሰት ከጀመሩ ሰነባብተዋል፡፡